NaiveNeuron/SloPal huggingface dataset:
Jurzyca, Eugen, poslanec NR SR (2015-11-25):
Ďakujem pekne. Ja zopakujem a rozviniem to, čo som povedal pri prvom čítaní. Vzorec, veľmi dobrá vec, má potenciál znižovať klientelizmus, zvyšuje predvídateľnosť systému, to znamená, oplatí sa investovať do mládeže, pretože pokiaľ vzorec bude platiť dlhodobo a nebudeme naňho siahať, tak sa tie výhody z týchto investícií zväzu alebo klubu vrátia, veľmi dobre. Oceňujem zvýšenú transparentnosť, súčasne ale upozorňujem, musím upozorniť, že tie zmeny vo financovaní, ktoré ešte boli alebo budú doplnené pozmeňujúcimi návrhmi, majú v sebe svoje riziká smerom k verejným financiám a pokiaľ by sa realizovali aj niektoré tie návrhy, ktoré hovoria, že podobne ako šport by sa mali riešiť aj ostatné oblasti, tak zodpovedne hovorím, že pri tom, že budeme mať z verejných zdrojov dôchodky, starobné dôchodky v budúcnosti minimálne na úrovni 32, 33 % z priemernej mzdy, takto máme udržateľné verejné financie, tak dávajme vážne, vážne pozor, aby sa nám nerozsypali. A tým ale nechcem povedať, že budem hlasovať proti, budem hlasovať za, ale za tie body, ktoré som uviedol na začiatku faktickej poznámky, a za to, ako je tam dobre urobený ten Zákonník práce, minizákonník. Ale nemal by som čisté svedomie, keby som neupozornil na riziká, ktoré sa týkajú verejných financií.
Beblavý, Miroslav, poslanec NR SR (2010-10-19):
Ďakujem pekne. Ja sa pokúsim stručne, lebo pán poslanec Kužma už povedal viaceré veci, ktoré som si aj ja pripravil v reakcii na pána poslanca Madeja. Takže len možno také dve, tri poznámky. Prvá je, že pokiaľ ide o údajnú právnu neistotu, ktorú vnesie tá v podstate desaťdňová lehota, tak musím priznať, že to sa mi zdá vecne absurdné, pretože v podstate tá desaťdňová lehota je to isté, ako povinná automatická desaťdňová odkladacia doložka v každej zmluve a hádam nikto by nechcel tvrdiť, že ak by sme zakotvili, že v každej zmluve musí byť povinná desaťdňová odkladacia doložka účinnosti a možnosti vypovedania, že by to nejako menilo právnu istotu. To znamená, že z tohto pohľadu sa mi zdá, že nie celkom ten argument obstojí. Takisto ten všeobecný argument právnej istoty sa mi zdá, že neobstojí v tom, že zákon pomerne presne definuje, kde tie zmluvy budú zverejnené. To znamená, môžme sa baviť o tom, ale to som, priznám sa, v tom vystúpení nezachytil, teda do akej miery je zaručená stabilita tých publikačných nástrojov. A pokiaľ je zaručená stabilita tých publikačných nástrojov, tak myslím si, že, naopak, akýkoľvek podnikateľ, akákoľvek právnická, fyzická osoba bude mať možnosť sa za desať sekúnd presvedčiť o tom, či teda zmluva je, alebo nie je. To znamená, že, naopak, podľa mňa, miera právnej istoty sa skôr zvýši. Posledná vec, čo by som chcel povedať, sa týka toho, pán poslanec, vy ste sa pýtali, že načo potom máme verejné obstarávanie. No, bohužiaľ, na Slovensku ho máme, ako vidíme, často práve na to, aby tí správni ľudia dostali správnu zákazku a potom to, ešte pokiaľ možno, utajili. By som povedal, že vláda, v ktorej ste vy boli poslancom, bola v tom síce majstrom sveta, ale tých príkladov je viacero. To znamená, že spoliehať sa, naozaj, len na to, je veľmi ťažké. Ďakujem.
M. Číž, podpredseda NR SR: (2007-03-28):
(Hlasovanie.) Prítomných 120 poslancov, za návrh 68 poslancov, proti 30 poslancov, zdržali sa 2 poslanci, nehlasovalo 20 poslancov. Konštatujem, že tento návrh sme schválili. Podľa hlasov zo sály boli ešte niektoré iné procedurálne návrhy. Pristúpili sme k hlasovaniu. Takže, vážené kolegyne, kolegovia, berme to na vedomie. Pán poslanec Peter Miššík.
Ďuriš Nicholsonová, Lucia, podpredsedníčka NR SR (2018-10-18):
Ďakujem pekne, pán spravodajca. Otváram rozpravu, písomne sa do rozpravy za klub OĽANO prihlásil pán poslanec Heger. Nech sa páči.
P. Pelegrini, poslanec: (2007-10-29):
Najprv však budeme hlasovať o pozmeňujúcich návrhoch zo spoločnej správy. Pán predseda... (Ruch v sále.)
Pročko, Jozef, poslanec NR SR (2021-05-11):
Ďakujem. Takže určite vám hovorí (povedané so smiechom) niečo meno Múdry, ktorého ste si vybrala a ktorého vám ho tam Fico dosadil, takže Múdry je krásny príklad toho, ako ste vy tam kšeftovali, v celom tom vašom Humennom. A o vás ani nebudem rozprávať. Pán Kuffa, no dnes ste ma príjemne prekvapili, naozaj vo vašom... aj vo vašom vystúpení, ja mám to isté. Ja mám poľovne upotrebiteľného psíka, takisto už má 15 rokov, jazvečík, to isté, tie isté problémy mám, čo, čo vy, absolútne tie isté. A to isté mám aj so streľbami, absolútne to isté. A to sú tie kšefty. Ja som nikdy nepovedal, že niekto kradne, ale toto sú kšefty. Slovenská poľovnícka komora má dobrý kšeft, 2,7 mil.? Myslím. Toľko? A ona o to príde, jednoducho príde, lebo bude rovnoprávnosť. No a, pán Blcháč, my sa poznáme osobne a ja som rád, že nie všetky revíry na Slovensku sú ešte vybrakované, ale sám dobre vieš, ako to je a ako to bolo, a to mi je ľúto, lebo ťa poznám osobne, a vieš, čo sa dialo a ako sa rozdeľovali revíry. Ďakujem.
Přidal, Alojz, poslanec NR SR (2016-02-11):
Pán predseda, dávam procedurálny návrh prerušiť rokovanie Národnej rady od 13.00 do 14.00 hodiny. Ten dôvod je, že už 10 dní máme stanovený termín na rokovanie výboru pre nezlučiteľnosť. Ako iste viete, dve konania, ktoré sa začali v zmysle zákona, sa týkajú vás, ďalej, pána premiéra Roberta Fica, ktorý jednoducho zneužíva svoje postavenie a dávaním tzv. vratiek robí volebnú korupciu niektorých občanov, ktorí sú odoberateľmi plynu, nie všetkých, tí, ktorí kúria drevom, elektrinou, nedostanú nič. Žiadam vás, aby sme hlasovali o tomto mojom návrhu. Je to veľmi dôležité rokovanie výboru.
Sopko, Miroslav, poslanec NR SR (2017-09-11):
Ďakujem za slovo, pán predsedajúci. Ja sa tak zamýšľam nad tým, že kvôli čomu sa deje to, čo sa deje, a takýmto spôsobom sa tvárime, že nevidíme problémy, ignorujeme ich. Možno že som práve Slovenskému ochranárskemu snemu teraz vykonal kvázi veľkú službu tým, že som to spomenul a prečítal tu, pretože môže dôjsť teraz k obvineniu, že sa ide spolitizovať tento odborný problém. Ja si myslím, že treba to hovoriť už priamo a rázne. Tieto veci sú nad všetkým. Pretože ide tu o naše bohatstvo, ide tu o to, čo nám má byť všetkým sväté. Takže skončíme pozerať na to, že kto z akej strany je a začnime naozaj rázne riešiť problém, pretože ten problém nás všetkých prerastie a potopí, ako je to spomínané pri tých povodniach. Ďakujem.
Jurinová, Erika, podpredsedníčka NR SR (2013-06-19):
Ďakujem pekne, pán poslanec. Otváram všeobecnú rozpravu a konštatujem, že do rozpravy som nedostala žiadnu písomnú prihlášku, preto sa pýtam, či sa chce niekto z poslancov do rozpravy prihlásiť ústne? Do rozpravy sa prihlásili dvaja páni poslanci, uzatváram možnosť prihlásiť sa do rozpravy. Nech sa páči, pán poslanec Mičovský.
Mojš, Milan, poslanec NR SR (2019-06-25):
Pán predsedajúci, keďže sme hlasovali o pozmeňujúcich návrhoch zo spoločnej správy a mám splnomocnenie gestorského výboru, odporúčam hlasovať o tom, že predložený návrh zákona prerokujeme v treťom čítaní ihneď.
Figeľ, Ján, podpredseda NR SR (2015-09-22):
Ďakujem pekne. Týmto vyhlasujem všeobecnú rozpravu za skončenú. Pán navrhovateľ, chcete zaujať stanovisko? Pán spravodajca? Pán kolega Kolesík? Nie. Prerušujem rokovanie o tomto bode programu a prerušujem aj rokovanie v tejto chvíli na prípravu hlasovania o jedenástej hodine. Ďakujem pekne. (Prestávka.) (Po prestávke.)
Uhrík, Milan, poslanec NR SR (2019-06-19):
Ďakujem za reakcie na faktické poznámky. Teda pán poslanec Paška, ale už tretíkrát tam idú dočasne, to je tá irónia osudu, že malo to byť prvýkrát dočasne, potom druhýkrát dočasne, tretíkrát dočasne a podľa mňa to takto bude pokračovať neustále, pretože jednoducho zo strany, teda najmä Spojených štátov amerických, prípadne iných západných krajín vôbec nie je nejaká snaha o deeskaláciu napätia. Práve naopak, im vyhovuje tá konfrontačná politika s Ruskou federáciou, ten tlak neustály a vyvolávanie tej hrozby, posilňovanie vlastných pozícií. Čiže ja to vnímam ako dočasne naveky, čiže, a ešte keď hovoríte o tom, že my ich tam teda posielať, tých našich slovenských vojakov, nemusíme a že idú tam dobrovoľne, tak to je potom ešte horšie. Pretože ešte viac to zvýrazňuje ten kontrast medzi politikou, ktorú teda Slovenská národná strana verejne hlási, že je za deeskaláciu napätia, je za zlepšenie vzťahov s Ruskou federáciou, čo sú chvályhodné ciele, ale potom na druhej strane, prečo dobrovoľne posielame na ruské hranice našich vojakov a vysielame tým aj do Ruskej federácie signál, že tak až za takých veľkých priateľov ich nemáme, lebo pre istotu (povedané s pobavením) pošleme našich vojakov na tie ich hranice, aby na nich dávali pozor. To je obrovský kontrast medzi tým, čo teda robíte na jednej strane fakticky, reálne, čo robíte, a na druhej strane, čo ľuďom hlásate. A ja teda už som to hovoril, ale mám pocit, že ľudia to už jednoducho si začínajú všímať. Ďakujem.
Krajčí, Marek, poslanec NR SR (2023-12-14):
Ďakujem pekne za slovo, pán predsedajúci. Anežka, ďakujeme za tvoj príspevok v tejto téme, veľmi, by som povedal, bol fundovaný a opäť si poukázala na množstvo sporných rozhodnutí, ktoré vláda prináša v tomto návrhu zákona. Hovorila si aj o tom, ako zavádza bankový odvod, a nádherne je vidieť, že na jednej strane teda zavádza bankový odvod, na druhej strane prezradí bankám parametre pomoci s hypotékami pre ľudí a, samozrejme, že tie banky sa tým pádom budú môcť dobre pripraviť, od Nového roka akým spôsobom tie jednotlivé úroky urobia, ako zareagujú. Samozrejme, zareagujú tak, aby to vyhovovalo im, aby v princípe možno pre ľudí sa ani toho veľa nezmení. Dostanú také úroky, aby to ešte ako-tak nejako zvládli, možno to jedno percento s tým bude mať problém, tak akoby bolo, aj keby bankový odvod nebol. Ale skutočnosť bude taká, že vďaka dotácii si parádne banky zarobia. Takisto si spomenula to naozaj veľmi sporné zvyšovanie odvodov na zdravotné odvody. Niežeby sme nechceli v tom zdravotníctve viac financií, ale samotná vládna koalícia si uvedomuje, že toto vôbec nie je šťastné riešenie, takýmto spôsobom nalievať financie do zdravotníctva, a dokonca do nepripraveného zdravotníctva, lebo je evidentné, že tie peniaze sa tam podľa všetkého stratia. Teraz sme sa dozvedeli, že súkromné banky majú na účtoch obrovské množstvo kešu, a rozprávali sme sa na zdravotníckom výbore, no čo s tým kešom asi urobia, budú si vyplácať dividendy, takže týmto im ešte viac pomôžu. Ďakujem.
Blanár, Juraj, podpredseda NR SR (2021-02-25):
Ďalší v rozprave vystúpi pán poslanec Ján Herák, ktorý, konštatujem, že sa tu nenachádza, takže prepadáva mu poradie. A ďalší v poradí pán Miroslav Suja. Môžem poprosiť, panie kolegyne a páni kolegovia, aby sme to ešte dôstojne zvládli, tú rozpravu, vo vzájomnej tolerancii, nosme rúška tak, ako treba, aby sme ukončili tento bod, tak ako sme sa dohodli. Nech sa páči, pán poslanec, máte slovo.
Pčolinský, Peter, podpredseda NR SR (2022-12-05):
Dobre, pán poslanec. Nech sa páči, faktická poznámka.
Hlina, Alojz, poslanec NR SR (2014-12-03):
Ja len takú poznámku k tomu, čo hovorila kolegyňa, že naozaj, že niektoré tie informácie sú zakopané a ťažko je sa k nim dokopať. Tak pokúsim sa odkopať jednu. Ja len tak neverím, že by niekomu bolo ľúto, že som nedokončil moje vystúpenie. Mal som takú nepríjemnú udalosť, ale tak k životu to, možno sa s tým treba niekedy vysporiadať. Chcem len povedať, že, a chcel som to povedať, že sa podarila jedna vec a možno to ľudia ocenia, že sa navýšila aj kapitola mzdových nárokov Policajného zboru, kde sa zvýši, zvýši prítomnosť policajtov v rizikových oblastiach a využije sa aj to, čo sa navrhovalo ako projekt mobilných policajných staníc. Takže pravdepodobne budeme svedkami v určitých problémových oblastiach, že sa stretneme s tým, čo sme doteraz neboli svedkami, že vidieť. Čiže toto som chcel povedať ako v tom pozitívnom. Hej, že žiaľ, že je potrebné zvýšiť rozpočet a že sa potrebuje zvýšiť kvôli tomu, že musíme riešiť bezpečnostnú situáciu v niektorých oblastiach, kde sa to naozaj vymyká z rúk a ešte dokonca bude to v takých priestoroch, o ktorých tiež by sme neboli povedali, že sa budú u nás realizovať. Ale budú sa realizovať, čiže mobilné policajné stanice nakoniec budú. Čiže to som chcel povedať, teda odkopať aj jednu položku, ktorá bola zakopaná a kým by sa vykopala, možno by sa ľudia čudovali, že čo to tam je pred tými osadami. Takže to je ono, čiže to sa podarilo a to hodnotím na rozpočte pozitívne.
Mičovský, Ján, poslanec NR SR (2013-02-06):
Ďakujem za slovo, vážená pani podpredsedníčka. Zareagujem na tú časť vystúpenia kolegu Hubu, kde spomenul život vo vysokohorských alebo v horských oblastiach vidieckeho obyvateľstva na Slovensku. Je to špecifikum, je to osobitosť, ktorú by som chcel podporiť a ktorej by som veľmi rád aj spolu s niektorými z vás dal aj nejaké zákonné rámcové vyjadrenie. Ide o to, že ozaj, tie úžasné oblasti, ktoré ja osobne mám veľmi rád a pred mojimi očami behom môjho života zanikal život v nich, Podpoľanie, myjavské kopanice, utekanské a klenovské kolešne, oblasť Štiavnických vrchov, tam, kde som ešte pred 30 rokmi nachádzal stopy riadneho pôvodného života hospodárenia v tejto krajine, hospodárenia ľudí, ktorí túto krajinu veľmi efektívne a múdro udržiavali pre nás všetkých, dnes stadiaľ ten život už unikol. A preto by bolo veľmi potrebné, aby sme našli spôsob, ako špeciálne, osobitne podporiť túto jedinečnosť Slovenska a ako umožniť ľuďom, ktorí v týchto oblastiach žijú, žiť tak, aby mali za svoje ťažké a pre nás možno aj dosť ťažko predstaviteľné podmienky primerané ani dotácie, ani kompenzácie, jednoducho podmienky, ktoré im umožnia v tejto krajine naďalej múdro hospodáriť. Takže pridávam sa k tomuto hlasu, budem veľmi rád, keď budem môcť na tom aktívne aj niečo urobiť a v závere len dodávam ako lesník možno takú nelesnícku poznámku: Nemôže byť cieľom, aby sme týchto ľudí motivovali k tomu, aby tieto vysokohorské oblasti alebo tieto laznícke oblasti boli paušálne zalesňované tak, ako sa to stávalo v minulosti. Pretože ku kráse toho kraja práve patria aj tie náhorné lúky, ktoré potrebujú ľudia pre život a ktoré potrebujeme aj z hľadiska elegancie krajiny, ktorú máme radi. Ďakujem.
Kočiš, Eduard, poslanec NR SR (2023-02-07):
Veľmi pekne ďakujem za slovo, pán predsedajúci. Vždy budem zastávať názor, tak ako to povedal v svojej rozprave kolega Suja, to sociálne opatrenie, ktoré je, to sociálne opatrenie, ktoré má zmysel, to sociálne opatrenie, ktoré plní svoj účel, nemá byť rušené. Nech tu príde pravicová vláda po totálne ľavicovej vláde. Jednoducho, ak sa niečo osvedčilo v praxi, ak niečo fungovalo, ak niečo bolo naozaj vysoko kvalitným opatrením na trhu práce, niečo, čo zvyšovalo zamestnanosť, niečo, čo odstraňovalo sociálne rozdiely, niečo, čo búralo bariéry medzi deťmi, jednoducho je opatrenie, ktoré funguje. A ja sa budem stále pýtať dookola. Právo veta je právo každého jedného partnera v každej jednej vládnej koalícii. Ak by si hnutie SME RODINA buchlo po stole a povedalo nie, toto opatrenie rušiť nebudeme, samozrejme, toto opatrenie bolo spomínané aj vtedajším premiérom, že žiadne sociálne opatrenia, žiadne prorodinné opatrenia, ktoré fungujú sa rušiť nebudú. Hold, stalo sa niečo úplne iné, čo sa povedalo. Zrušilo sa to. Čiže treba si stáť za svojím názorom, treba byť úplne konzistentný vo svojich názoroch a nepresadzovať niečo len na základe toho, že nejaký koaličný partner si bude trhať zbytočne ľavou nohou a ja ako buď verný, alebo neverný koaličný partner mu na toto jeho rokovanie alebo na toto jeho konanie pristúpim. Čiže naozaj si musíme naliať čistého vína. Ja viem, že sa zvolebnieva, ja viem, že strany, ktoré bojujú na nejakom poli sociálnych opatrení a majú k tomu príležitosť alebo aj schopnosti a možnosti, budú tieto návrhy presadzovať, ja tento návrh, tak ako bolo povedané aj z úst môjho kolegu Miroslava Suju, ako hnutie REPUBLIKA a všetci piati poslanci zaňho hlasovať budeme. Ale jednoducho takýmto spôsobom a takto alibisticky pristupovať k sociálnym otázkam, kolegyne, kolegovia, nie je vôbec pekné.
Hrnčiar, Andrej, podpredseda NR SR (2016-09-07):
Pýtam sa, či sa chce niekto prihlásiť do rozpravy ústne. Končím možnosť nahlásiť sa do rozpravy ústne. Do ústnej rozpravy sa prihlásil pán poslanec Lipšic a pán poslanec Gál. Nech sa páči, pán poslanec Lipšic.
Šeliga, Juraj, poslanec NR SR (2022-12-06):
Ďakujem pekne. Pán Blcháč, tú netrestnú časť nechám vám, môžte sa prihlásiť v ústnej rozprave. A čo sa týka tých, tej kumulácie poznámok na adresu mňa v súvislosti s vystúpením aj s mojím rozhovorom, tak ja som sa ospravedlnil za to, že mi to vybehlo a že to bol nesprávny výber slov. Ak to je niekomu málo, ospravedlňujem sa znovu za nesprávny výber slov, ale neochota a neschopnosť odpovedať pri tak závažných veciach, ako sa dejú v poslednej dobe, je proste zbabelstvom. Tá verejnosť má právo sa pýtať a nie každý má možnosť prísť na tlačové vyhlásenie, lebo to nie sú tlačové konferencie. To sú tlačové vyhlásenia. A opakujem, ak si niekto stojí za svojím rozhodnutím, hoc ho kritizujú právnici, politici a ktokoľvek iný, ak si za ním stojí a je si istý, že rozhodol podľa zákona, tak nemá problém byť konfrontovaný s novinármi, s novinárkami, kýmkoľvek a normálne to vysvetliť, tak aby to boli aj oni schopní spracovať a tak predostrieť verejnosti. A to je kľúčové, najmä ak ten človek hovorí o tom, že treba otvoriť prokuratúru. A rovnako považujem za zbabelé, že tieto rozhodnutia necháva podpisovať prvému námestníkovi. Tak keď si je pán Žilinka taký istý, že rozhoduje zákonne, tak si myslím, že nie je problém to podpísať. A to ukáže čas, kolegovia, ukáže čas, že vyjdú na povrch veci, o ktorých sa vám ani nesnívalo, že sa dejú, a potom mnohí, ktorí ste tu teraz vystupovali, sa budete chytať za hlavy, ale to ukáže čas. Ďakujem pekne.
Jurinová, Erika, podpredsedníčka NR SR (2013-02-13):
Ďakujem pekne, pán spravodajca. Otváram týmto rozpravu. Do rozpravy som dostala písomné prihlášky za klub SaS pán poslanec Ľubomír Galko, za klub KDH Ján Hudacký, za klub MOST – HÍD Gábor Gál. Ďalej sa do rozpravy písomne prihlásili pán poslanec Jozef Mihál z klubu SaS a pán poslanec Alojz Hlina. Pán Galko pustil poradie pánovi Jánovi Hudackému. Takže, nech sa páči, dávam slovo prvému rečníkovi pánovi poslancovi Hudackému.
Tomáš, Erik, poslanec NR SR (2021-05-07):
Vážená pani komisárka, my už sme spolu spolupracovali na naozaj dobrých veciach, ja som veľmi rád, že sa v minulom volebnom období podarilo pre zdravotne ťažko postihnuté osoby aj niečo dosiahnuť. Narážam na to, že sa podarilo opatrovateľský príspevok, resp. príspevok na opatrovanie, ktorý slúži na opatrovanie blízkych, zvýšiť až na úroveň čistej minimálnej mzdy a rovnako sa teším, že po určitom dlhom období sa v roku 2018 poradilo zvýšiť aj príspevok na osobnú asistenciu. Je mi trochu ľúto, že to sa nedostalo do zákona, aby títo ľudia pri tých dvoch kľúčových príspevkoch mali určitú istotu, a preto vás chcem aj informovať touto cestou, že na prebiehajúcej schôdzi Národnej rady je náš návrh z dielne HLAS – sociálna demokracia, aby sa teda príspevok na opatrovanie definitívne uzákonil tak, aby závisel a bol naviazaný na minimálnu mzdu a príspevok na osobnú asistenciu, aby predstavoval 1,3-násobok hodinovej hrubej minimálnej mzdy, pretože vieme, že osobní asistenti musia platiť aj dane. Takže toto je náš návrh, ktorý je v pléne. Dúfame, že koalícia, aj keď je to opozičný návrh, si ten návrh dobre prečíta, pretože by to bola naozaj veľká pomoc pre zdravotne ťažko postihnutých ľudí a v kútiku duše dúfame, že by mohol nájsť aj podporu. Ďakujem pekne.
Danko, Andrej, predseda NR SR (2016-12-06):
Ďakujem. S reakciami na faktické, pán poslanec Karol Galek.
Sloboda, Radovan, poslanec NR SR (2022-09-27):
Ďakujem pekne za slovo, pán predsedajúci. Marián, ja chcem podčiarknuť to, čo si hovoril, že veľmi opatrne so šibrinkovaním s nastavenými daňami aj odvodmi, je to veľmi citlivá záležitosť ako pri výherných automatoch a hazarde a rovnako tak pri alkohole a tabakových výrobkoch. Máme mnoho skúseností aj z Českej republiky, aj z iných krajín, kde zvýšenie týchto daní vôbec neprinieslo efekt pre štátny rozpočet, paradoxne naopak, prinieslo to efekt pre rozpočty susedných krajín, napríklad pri tabaku a pri hazarde veľmi reálne hrozí posilnenie šedej ekonomiky, ak tieto dane a odvody nebudú nastavované citlivo. Ďakujem.
Richter, Ján, minister práce, sociálnych vecí a rodiny SR (2012-08-09):
Ďakujem pekne. Vážené panie poslankyne, páni poslanci, odzneli vystúpenia v rozprave v druhom čítaní o návrhu zákona o sociálnom poistení. Ja by som veľmi stručne, ale o to úprimnejšie chcel poďakovať, že na rozdiel od rozpravy v prvom čítaní tá rozprava v druhom čítaní bola ďaleko iná, bola vecnejšia, bola k meritu veci, k zákonu ako takému. Oceňujem, že viacerí diskutujúci mali ambíciu sa pripraviť na tú rozpravu, doštudovať nejaké veci, analýzy, štatistiky. Toto všetko by som chcel vzhľadom na to, ako som vystúpil po prvom čítaní, v tomto prípade v maximálnej miere oceniť. Podľa všetkého prejde nejaký polrok a my opätovne budeme mať ambíciu predložiť do tejto snemovne novelu tohto zákona. Chcem len zvýrazniť ten prísľub, ktorý som dal vzhľadom na tretí pilier a inštitút minimálneho dôchodku, na ktorom v podstate sa už robí. A niekedy v prvom polroku budúceho roku mal by byť opätovne predmetom riešenia tejto snemovne. Chcem ubezpečiť Národnú radu, že tie pozmeňujúce návrhy, ktoré odzneli, aj spolu so svojimi kolegami z ministerstva práce a sociálnych vecí podrobne zhodnotíme. A pripúšťam, tak ako tu bolo povedané, že z nich viaceré podporíme alebo odporučíme podporiť v Národnej rade za predpokladu, že nemenia základnú filozofiu zákona, ale naopak, vecne vylepšujú jeho obsah. Keď som spomenul svojich kolegov z ministerstva práce a sociálnych vecí, neodpustil by som si, keby som aj z tohto miesta im nepoďakoval za prácu, ktorú pred týmto odviedli, pretože táto novela obnášala veľmi veľa práce relatívne v krátkom období a ja si aj z tohto miesta vážim tú prácu, ktorú odviedli. K tomu priebehu toho hlasovania. Chcem ubezpečiť, že v žiadnom prípade nebudem mať záujem, aby pokračovalo to, čo tu fungovalo v minulom volebnom období, že a priori ak predložila opozícia nejaké návrhy, boli odmietnuté len preto, že boli opozičné. A som presvedčený, že to nebude platiť len v prípade novely tohto zákona, ale aj pri ďalších zákonoch, ktoré bude vláda predkladať do snemovne na schválenie. Zároveň mi dovoľte na záver, aby som potvrdil záujem, ktorý prezentoval pán premiér, ktorý som ja vo svojom vystúpení potvrdil, prizvať všetky poslanecké kluby z Národnej rady Slovenskej republiky do prípravy obsahu ústavného zákona, ktorým by sme riešili dlhodobú stabilitu dôchodkového systému na Slovensku, samozrejme, reálne predpokladám, v náväznosti na vyrovnaný rozpočet, ktorý by mal byť na to podmienkou. Vážené panie poslankyne, páni poslanci, ďakujem pekne, že som mohol stráviť s vami tých 8 či 9 dní, ďakujem aj všetkým tým, ktorí mali plánované dovolenky a museli reagovať na stav, ktorý tu je, a k tomu prispôsobili svoj ďalší život. No u mňa to stálo asi kolienko, pretože pokiaľ ide o ten meniskus, tak jeho riešenie musím odložiť niekde asi na budúce leto a dovolenku. Ale chcem vás úplne na záver požiadať, aby sme zavŕšili ten proces tým, že sa uchádzam o vašu podporu pri schvaľovaní novely zákona č. 461/2003 Z. z. o sociálnom poistení. Ďakujem pekne. (Potlesk.)
Bugár, Béla, podpredseda NR SR (2018-05-09):
Na vystúpenie pána poslanca... Prepáčte, môžte sa prihlásiť do tej doby, kým ešte hovorí predrečník? Pán poslanec Galko ako jediný. Nech sa páči, máte slovo.
Nachtmannová, Oľga, poslankyňa NR SR (2013-09-11):
Vážený pán predseda, v rozprave vystúpili dvaja poslanci. Nikto z nich nepodal žiaden procedurálny návrh. Prosím, pán predseda, dajte hlasovať o postúpení návrhu zákona do druhého čítania.
Paška, Pavol, predseda NR SR (2012-06-19):
Hlasujeme. (Hlasovanie.) 141 prítomných, 1 bol za, 115 proti, 25 sa zdržalo. Tento bod sme neschválili.
Rafaj, Rafael, poslanec NR SR (2010-09-07):
Ďakujem za slovo, pán predsedajúci. Žiadam doplniť program tejto schôdze o bod podľa § 43 ods. 2 písm. c) rokovacieho poriadku, podať Národnej rade správu o opatreniach, ktoré vykonal predseda Národnej rady Slovenskej republiky vo veci umiestnenej a odhalenej sochy Svätopluka v areáli Bratislavského hradu.
Mezenská, Helena, poslankyňa NR SR (2013-02-07):
Vážený pán predsedajúci, vážení prítomní poslanci, v rozprave k uvedenému návrhu zákona nevystúpil žiaden poslanec, nepredniesol ani procedurálny, ani nebol predložený žiaden návrh. Prosím vás, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Jurinová, Erika, podpredsedníčka NR SR (2012-12-12):
Ďakujem, pán poslanec. Na vaše vystúpenie registrujem päť faktických poznámok. Uzatváram možnosť prihlásiť sa. Nech sa páči, pán poslanec Hlina.
Laššáková, Jana, podpredsedníčka NR SR (2013-09-04):
Dobrý deň. Príjemné ráno, vážené panie poslankyne, páni poslanci. Otváram druhý rokovací deň 23. schôdze Národnej rady Slovenskej republiky. Na dnešnom rokovacom dni o ospravedlnenie požiadali dvaja páni poslanci, pán poslanec Droba a pani poslankyňa Vášáryová. Pokračujeme v prerušenej rozprave druhom čítaní o vládnom návrhu zákona o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) , tlač 545. Pán podpredseda vlády a minister financií už zaujal svoje miesto. Obdobne aj pán spravodajca Milan Panáček. Do rozpravy je ešte ústne prihlásený poslanec Igor Hraško, ktorému teraz dávam slovo. Nech sa páči, pán poslanec.
Laššáková, Jana, podpredsedníčka NR SR (2015-04-15):
Mali ste reagovať na predrečníka, a nie na pána poslanca Hlinu. Nech sa páči, pán poslanec Kadúc.
Kéry, Marián, poslanec NR SR (2017-04-06):
Ďakujem. Pán poslanec Galko, ale asi ste ma nepochopili. A aké zverstvá som ja obhajoval? Veď ja som sa snažil vecným, pokojným tónom argumentovať a nikde, ani v jednom mojom príspevku som sa nedotkol toho, že by som ja mal nejakým spôsobom chrániť Čistý deň. Ani v jednom. Na vašu priamu otázku, či by som tam umiestnil svoje dieťa, nie, neumiestnil. Ako bývalý rozhodca by ste mal vedieť, že prevencia je veľmi dôležitá nielen na futbalovom ihrisku, ale aj v živote. Pán poslanec Poliačik, nuž, my politici nemôžeme byť náhradou za políciu, za prokuratúru, za súdy. Môžme mať názor, ale nemôžeme to špikovať do toho, že my sme tí spravodliví a náš názor je najspravodlivejší a toho sa držte. Ja sa tak nebudem nikdy v živote chovať. Pán poslanec Osuský, veľmi si vážim kompliment z vašej strany, pretože vás považujem za veľmi vzdelaného človeka a priznám sa, že rád s vami sem-tam komunikujem, aj keď sa názorovo častokrát rozchádzame, a musím však povedať, že asi ste si dobre neprečítali dôvodovú správu, pretože tie krajšie zajtrajšky, ako ste ironicky povedali, v otázke nezamestnanosti, len som reagoval na dôvodovú správu. Pán poslanec Laurenčík, ak sa mýlim, tak sa nemám problém ospravedlniť, ale neviem o tom, že by orgány činné v trestnom konaní dokázali znásilnenie. Ja sa vás potom pýtam, prečo rodičia trvajú na tom, aby ich deti zostali v tomto zlom resocializačnom stredisku. Pani Verešová, načo ste to dávali do dôvodovej správy, keď sa vám teraz nepáči, keď reagujem o dobrých výsledkoch nezamestnanosti. Pani podpredsedníčka, ja som nič zlé neobha... (Prerušenie vystúpenia časomerom.)
Pellegrini, Peter, predseda NR SR (2014-11-28):
Poprosím kľud v rokovacej sále, aby sme počuli, o čom budeme hlasovať.
D. Lipšic, poslanec: (2007-02-06):
Nechcem riešiť otázku porovnania s novelami pána poslanca Ondriaša, ja ich tu tiež mám. Samozrejme, niekedy je možné vyliať s vaničkou aj dieťa, no tak je možné zakázať úroky nad určitú sadzbu, je možné zrušiť niektoré zabezpečovacie úkony, čo bolo predmetom návrhu novely. Podobne sme o tom hovorili pred chvíľkou pri návrhu Zákonníka práce. No keď príde vláda s komplexnou novelou, kde bude riešiť aj otcovskú dovolenku, ale aj mnohé veci, ktoré sú, dajme tomu, problematické, neprijateľné, ťažko stráviteľné, tak to nie je možné porovnávať s tou úzkou novelou o otcovskej dovolenke. Ale, myslím, že nemá zmysel o tom sa nejako príliš dlho dohadovať, lebo to nás veľmi dopredu neposúva. Ja by som zareagoval na vystúpenie pána poslanca Mamojku a pani poslankyne Žitňanskej. Súhlasím s pánom poslancom Mamojkom, že Občiansky zákonník tým, že sankcionuje neplatnosťou právny úkon v rozpore s dobrými mravmi, by mohol pri širšej interpretácii tohto ustanovenia súdmi postačovať. Prax je taká, že nepostačuje. Súdy sú pri interpretácii dobrých mravov pomerne obozretné. Teraz nechcem to hodnotiť, či to je dobré alebo zlé, ale takéto prípady neposudzujú ako neplatné z dôvodu rozporu s dobrými mravmi. Taká je prax. A jediná možnosť tú prax zmeniť je upraviť znenie Občianskeho zákonníka. Čo sa týka pojmov samotných, ja by som možno potom v druhom čítaní poskytol kolegom preklady právnych úprav, ako som spomenul, z Nemecka, Rakúska a Švajčiarska, ktoré sú v tomto veľmi podobné, a môžeme aj diskutovať o tom, či tie pojmy, ktoré zvolili tieto krajiny, sú dobré, či by sme ich mali prevziať alebo možnože bližšie definovať. Tomu sa, samozrejme,  nebránim a nebudem teraz snemovňu zdržiavať, aby som citoval ustanovenia najmä nemeckého Občianskeho zákonníka, BGB, a švajčiarskeho Občianskeho zákonníka. Takisto by som veľmi rád privítal pripomienky pani kolegyne Žitňanskej. Určite budem veľmi pozorne počúvať kolegov, ktorí sú odborníkmi na obchodné právo, ako vyriešiť vzťah k obchodnému právu. Sú oveľa lepší odborníci na civilné právo tu v snemovni. Takže budem veľmi rád počúvať ich pripomienky v druhom čítaní. Toľko veľmi stručne. Dovoľte mi na záver, pani predsedajúca, ešte raz požiadať kolegov a kolegyne či z vládnej koalície alebo opozície o podporu návrhu novely Občianskeho zákonníka. Mnohí z nás pri poslaneckej práci sme konfrontovaní s tým, že voči slabším zmluvným stranám je právo zneužívané nad hranicu únosnosti. Občiansky zákonník je práve na to, aby chránil tú slabšiu stranu zmluvného úkonu, a preto tento návrh novely zákona niektoré prípady rieši. Preto by som vás chcel na záver požiadať o podporu návrhu novely zákona do druhého čítania. Ďakujem, pani predsedajúca.
Mičovský, Ján, poslanec NR SR (2015-09-16):
Ďakujem za slovo. Vážený pán premiér, naozaj sme na jednej lodi a vy ste na kapitánskom mostíku. Uznávam, že nie je to jednoduché a asi všetci vieme, že kapitáni z tej svojej výšky svojho mostíka musia vidieť dopredu. A asi to nie je vždy možné, ale napriek tomu mám otázku, či v tejto súvislosti, a tak trocha to nadväzuje aj na kolegu poslanca Poliačika, ako keby sme sa dohodli, či vaše kapitánske vyhlásenie spred niekoľkých týždňov, že pozíciu Slovenska z lode menom Slovensko vidíte v tom, že pri prerozdeľovaní 40-tisíc utečencov môže Slovensko prijať písmenom aj slovom, aj číslicou 100 ľudí, bolo hodné kapitána lode menom Slovensko. Či náhodou v tom nie je príčina toho, že dnes tak často pertraktované slovo „kvóty“ sa nám vracia ako bumerang? Ponúknuť stovku, potom tuším zvýšené na dve stovky, sa mi zdá nehodné vašej kapitánskej pozície. A možno tam je príčina toho, že dnes máte proti sebe kvóty, ktoré považujete za hlavného nepriateľa, ale vaša kvóta bola nedôstojne nízka. Ďakujem.
P. Hrušovský, podpredseda NR SR: (2002-02-13):
O. Keltošová, poslankyňa: Ďakujem za slovo, pán predsedajúci. Pán poslanec Hort, myslím si, že v tej časti vášho vystúpenia, kde spomínate nezamestnanosť a umelú prezamestnanosť, by ste sa mali trošku viac venovať tejto problematike, pretože tie čísla, ktoré ste uvádzali, nie sú pravdivé. Musím povedať, že v období rokov 1994 až 1998 aj napriek rôznym protestným akciám odborárov, ako viete, odborári odišli od rokovacieho stola, sme robili opatrenia, ktoré prezamestnanosť znižovali. Zároveň sme však vytvárali nové pracovné miesta nielen cez verejnoprospešné práce, pán poslanec, ktoré sú „podenkové“ a ktoré neprinášajú efekt, ale vytvorili sme naozaj celý rad nových pracovných miest, ktoré mali trvalý charakter. Prepad veľkej časti obyvateľstva do sociálnej siete prináša znova len nároky na štátny rozpočet a napriek rôznym novelám zákona o zamestnanosti, zákona o sociálnej pomoci a ďalších, ktoré boli len takou falošnou pozlátkou vašich aktivít. Poslednou takou falošnou pozlátkou môže byť tzv. pohon na čarodejnice alebo „prepadovky“, prepadové komandá, ktoré majú riešiť čiernu prácu. Prepáčte, toto sú všetko amatérske pokusy o to, ako znižovať nezamestnanosť vytváraním trvalých pracovných miest. A ešte pár slov k tomu, čo ste hovorili o NATO. Protestujem proti tomu, aby jedna politická strana vytĺkala politický kapitál z toho, že si uzurpuje právo hovoriť za druhú politickú stranu, ktorá je najväčšia v republike, o jej smerovaní, o jej úmysloch. Aj vďaka HZDS stúpli preferencie obyvateľstva vstupu do NATO, aj vďaka HZDS sú preferencie vstupu obyvateľstva do Európskej únie stabilné. Tým sa radi chválite pred zahraničnými návštevami, ako stúpajú preferencie obyvateľov na vstup do NATO, ale zabúdate povedať aj tú druhú časť, že na tom má podiel aj HZDS, či sa vám to páči, alebo nie, NATO nie je vaším majetkom.
Štarchoň, Peter, poslanec NR SR (2016-05-24):
Vážená pani predsedajúca, vážené panie poslankyne, vážení páni poslanci, v súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Výbor Národnej rady Slovenskej republiky pre financie a rozpočet, Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre financie a rozpočet. Zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady Slovenskej republiky. Vážená pani predsedajúca, prosím, otvorte rozpravu k uvedenému návrhu zákona.
Burian, Jozef, poslanec NR SR (2011-09-09):
Ďakujem, pán predsedajúci. Vážené kolegyne, kolegovia, chcem len povedať, že to, čo hovoril predrečník, pán Dostál, nie je celkom pravda, lebo systém UNITAS, o ktorom asi niečo tiež vie, je tiež nie populárne opatrenie, a to nepopulárne opatrenie bolo práve prezentované za čias predchádzajúcej vlády. Takže nerozumiem tomu, o čom tu hovoril, o znížení administratívy, o znížení povedzme tej byrokracie. Ten systém je kontinuálny a kontinuálne má byť ďalej riešený. A to neznamená to, že superhrubá mzda vyrieši problém, o ktorom tu hovoril. Čiže ja nerozumiem niektorým súvislostiam o tom, že čo vyrieši superhrubá mzda v ponímaní toho, čo bolo rozbehnuté – systém UNITAS 1 a UNITAS 2. Takže, pán Dostál, ja by som bol rád, aby ste nám vysvetlili to, čo prinesie povedzme to výrazné zníženie tej byrokracie, pokiaľ sa týka zavedenia superhrubej mzdy. A pokiaľ sa týkalo živnostníkov, tam v zásade aj sa dá povedať, že aj s nejakým časťami sa dá súhlasiť. Faktom ale je, že ako celok tento zákon prichádza v čase, keď nie je vhodná doba na takéto riešenie bez toho, aby bola vôbec nejaká celospoločenská diskusia, ktorá by predchádzala takej veľkej zmene, ako toto tu je prezentované. Ďakujem pekne zatiaľ.
Šípošová, Janka, poslankyňa NR SR (2015-12-21):
Ďakujem za slovo. Pán Lipšic povedal vetu, ktorá ma vystrašila. Povedal, že sa šíri správa alebo informácia o tom, že pán prezident nemá dostatok informácií, aby vedel posúdiť bezpečnostné riziká a hrozby. No ak nemá dostatočné informácie vrchný veliteľ ozbrojených síl, tak to je hrozné. A myslím si, že to je nielen podrývanie autority prezidenta, ak takéto informácie šíri ústavný činiteľ, ale je to neúnosné a potom treba robiť niečo pre to, aby to takto nebolo. Ďakujem.
Bugár, Béla, podpredseda NR SR (2016-05-25):
Vážené panie poslankyne, vážení páni poslanci, budeme teda pokračovať v prerušenom rokovaní o návrhu poslancov Jozefa Mihála, Jany Kiššovej, Igora Matoviča, Jozefa Rajtára na vydanie zákona, ktorým sa mení zákon č. 351/2015 Z. z. o cezhraničnej spolupráci. Prosím navrhovateľa a takisto aj spravodajcu, teda spravodajkyňu, aby zaujali svoje určené miesta, a zároveň ako jediný v rozprave vystúpi pán poslanec Mihál. (Ruch v sále.) Nech sa páči. A ostatných prosím, aby sa ukľudnili, aby sa dalo rokovať. (Pokračovanie rokovania o návrhu poslancov Národnej rady Slovenskej republiky Jozefa Mihála, Jany Kiššovej, Igora Matoviča a Jozefa Rajtára na vydanie zákona, ktorým sa mení zákon č. 351/2015 Z. z. o cezhraničnej spolupráci pri vysielaní zamestnancov na výkon prác pri poskytovaní služieb a o zmene a doplnení niektorých zákonov a ktorým sa menia a dopĺňajú niektoré zákony , tlač 99.)
Suja, Miroslav, poslanec NR SR (2021-09-22):
Edo, ďakujem za tvoje vystúpenie. Mrzí ma arogancia niektorých kolegov, ktorí počas tvojho vystúpenia, toto ich absolútne nezaujímalo, aj tak tu ostali miesto toho, aby išli vedľa do bufetu, a rečnili tu. Do sedem minút štyridsať ťa nebolo absolútne počuť. Ale tak to hovorí aj o kultúre, akí sme tu ľudia, ale dobre. Viete, kolegovia, na záver, keď sa už dalo počuť, o čom Edo Kočiš hovorí, povedal jednu takú dobrú vec a tej by sme sa mali držať. Ide tu o deti a nejde o toho, kto na akej strane tejto sály sedí. Tak sa skúsme toho alebo touto myšlienkou riadiť, keď budeme hlasovať.
Bugár, Béla, podpredseda NR SR (2017-12-06):
Pán poslanec.
Duchoň, Daniel, poslanec NR SR (2013-12-10):
Ďakujem pekne. Pán kolega, to, že ste sa venovali vo veľkej miere daňovým výpadkom v rozpočte, je síce fajn, ale stále zdôrazňujem, že s akou legislatívnou úpravou vo vzťahu k potlačeniu daňových únikov a vôbec k boju proti daňovým odvodom ste prišli vy ako vláda, ja neevidujem žiadnu legislatívnu zmenu v tomto smere. A to, že síce oceňujete zásadný zvrat vo vzťahu k lepšiemu výberu, čo sa týka dane z pridanej hodnoty, je absolútne zásadná vec, pretože, by som povedal, že absolútne sa ukazuje, že všetky tie opatrenia, ktoré vláda začala prijímať už v minulom roku, sa ukazujú ako veľmi efektívne a ten obrat je úplne zásadný a úplne významný. Čo sa týka tých priamych daní, ako som už aj viackrát predtým poukazoval, jednak to súvisí s tým, s akým rastom hrubého domáceho produktu sa počítalo, keď sa tvoril rozpočet, a aká je realita, je to samozrejme nepomerne nižšie, ale áno, treba povedať, že sú aj, sú, aj vo vzťahu k dani z príjmov právnických osôb sú výpadky spôsobené optimalizáciou, agresívnym účtovaním a jednoducho daňovými únikmi. Aj v tejto súvislosti prichádzajú ďalšie legislatívne zmeny, ako napríklad daňové licencie, ktoré tak, by som povedal, spochybňujete a dávate tomu rôzne prívlastky. Takže je to fenomén, ktorý táto vláda pokladá za prioritu, prikladá tomu absolútne veľkú váhu, a tie výsledky sa dostavujú. Potom ak ste sa zmienil o tom, že by mali klesať výdavky povedzme na rezort práce a sociálnych vecí, tak neviem, z akých porovnaní ste vychádzali, ale medziročne oproti schválenému rozpočtu 2013 rastú. Výdavky do školstva klesajú aj v... (Prerušenie vystúpenia časomerom.)
B. Bugár, podpredseda NR SR: (2005-02-04):
(Hlasovanie.) Prítomných 139 poslancov, 93 za, 41 sa zdržalo hlasovaní, 5 nehlasovali. Konštatujem, že tieto návrhy sme schválili.
V. Veteška, podpredseda NR SR: (2008-04-03):
I. Valentovič, minister zdravotníctva SR: Ďakujem za doplňujúcu otázku. Samozrejme, je to problematika, ktorá je veľmi citlivá, vážna problematika. Na druhej strane musím povedať, že možno by bolo na čase prestať tabuizovať niektorú časť ochorení. Vieme, že existujú už vyspelé krajiny, kde slabšie psychické ochorenia už nie sú tabu. Proste ľudia k tomu pristupujú ako k normálnemu ochoreniu, ako keď má niekto zápal kŕčových žíl alebo niečo podobné. Čiže je skutočne na zváženie, veľmi na zváženie, ktorým smerom, čo sa týka psychiatrie, sa u nás vydať. Ja na tú vašu otázku odpoviem konkrétne. Pracovníci ministerstva zdravotníctva sa stretli so zástupcami psychiatrickej spoločnosti. Rozdiskutovali túto problematiku. Svojím spôsobom našli aj vhodné riešenie, ktorým by mohlo byť metodické usmernenie ministerstva zdravotníctva a v tomto metodickom usmernení by sa dalo usmerniť, čo je iná náhla zmena zdravotného stavu. Pretože zákon hovorí, kedy nie je potrebné odporúčanie, teda nie je potrebné odporúčanie všeobecného lekára. Takže môžem vás ubezpečiť, že sa venujeme tejto problematike veľmi seriózne a chceme, aby táto problematika bola vyriešená, samozrejme, v prvom rade v prospech pacientov. Ďakujem.
P. Hrušovský, predseda NR SR: (2005-02-08):
Pán poslanec Galbavý, nech sa páči, pred hlasovaním o jeho pozmeňujúcich návrhoch.
Danko, Andrej, podpredseda NR SR (2024-01-23):
Poslanec Hargaš.
Jurzyca, Eugen, minister školstva, vedy, výskumu a športu SR (2011-02-10):
Ďakujem pekne za slovo. Ďakujem aj za otázku, pani poslankyňa. Vysoké školy smú podľa zákona o vysokých školách prijímať študentov len na akreditované študijné programy, teda na také, o akreditáciu ktorých predtým požiadali. Akreditačná komisia sa k ich žiadosti vyjadrí. A minister školstva, vedy, výskumu a športu Slovenskej republiky im prizná právo udeľovať absolventom príslušný akademický titul. V prípade štátnych vysokých škôl, ako je aj Slovenská zdravotnícka univerzita v Bratislave, je na to potrebný súhlas aj ministra z príslušného rezortu, v tomto prípade ministra zdravotníctva. Slovenská zdravotnícka univerzita v Bratislave v súčasnosti nemá akreditovaný študijný program stomatológia ani zubné lekárstvo, preto nemôže na takýto študijný program prijímať uchádzačov o štúdium. Tiež akreditačná komisia neeviduje žiadosť tejto vysokej školy o akreditáciu uvedeného študijného programu, zo zákona teda nie je možné, aby sa takéto štúdium uskutočňovalo. A ubezpečujem vás, že žiadna výnimka nie je možná, a teda ani nebude schválená. Ďakujem za pozornosť.
Hatráková, Katarína, poslankyňa NR SR (2022-12-20):
Ďakujem, pán predsedajúci. Prosím o presun tlače 1245 na ďalšiu riadnu schôdzu Národnej rady. Ďakujem pekne.
D. Lipšic, poslanec: (2009-11-05):
Po prvé preto, že vláda hovorí už aj v týchto pozmeňujúcich návrhoch, že zákon je určený na riešenie dopadov ekonomickej krízy, pričom všetci vieme, že ide najmä o riešenie Nováckych chemických závodov, v ktorých situácia nemá s krízou nič spoločné. To po prvé. Proste, to nie je pravda. Druhý podnik, ktorý bol spomenutý, bol, myslím, Chemlon Humenné, ktorý ale pod zákon nespadá, lebo nemá, nemá päťsto zamestnancov. Fajn. Čiže o čo tu ide? Ešte raz, keď vypukla kríza, bolo zrejmé, že mnoho podnikov pôjde do konkurzu. Náš moderný konkurzný zákon umožňuje, aby zamestnanosť v týchto podnikoch bola zachovaná a vymenil sa len vlastník alebo manažment, ktorý niekedy situáciu aj spôsobil alebo aj nespôsobil. Podnik nie je v kríze kvôli konkurzu. Opakujem ešte raz, ak by bol reálny záujem riešiť túto situáciu pre zachovanie zamestnanosti, tak sa mohla prijať ešte novela konkurzného zákona. Neviem, čo by celkom v nej bolo, ale fajn. Na to mala vláda rok. Neurobili ste nič a potom prídete s týmto návrhom zákona, ktorý nič nerieši, absolútne nič nerieši po tom, ako ste ho zmenili v spoločnej správe úplne, odhora až dole, a je naozaj skôr Potemkinovou dedinou na naháňanie voličov možno pred voľbami do VÚC, možno pred parlamentnými voľbami, ale to je predstieranie riešenia problému, nie riešenie problému ako takého.
Pellegrini, Peter, predseda NR SR (2024-02-15):
Prosím, prezentujme sa a hlasujme o pozmeňujúcom návrhu pána poslanca Dubéciho, v ktorom navrhuje zameniť niektorých poslancov z jedného výboru do druhého. (Hlasovanie.) Prítomných 138 poslancov, za 137, nehlasoval 1 poslanec. Tento návrh sme schválili.
Šeliga, Juraj, podpredseda NR SR (2020-07-24):
Ďakujem pekne. (Ruch v sále.) Teraz poprosím vás, poprosím vás o pokoj v rokovacej sále. Teraz otváram rozpravu o tomto bode programu. Do rozpravy sa písomne prihlásilo 20 poslancov, už sú na tabuli. Medzitým však v zmysle § 28 ods. 1 požiadali o slovo podpredseda Národnej rady pán Gábor Grendel, minister práce pán Milan Krajniak, minister financií pán Heger, pán minister obrany Naď, pán minister vnútra Mikulec, pani ministerka kultúry Milanová, pán minister životného prostredia Budaj, pán minister zdravotníctva Krajčí, pán podpredseda Národnej rady grini. To je nateraz, ktorých mám. Ako ďalší sa hlási pán navrhovateľ Blanár ako trinásty. To znamená, že najprv prejde týchto 13 prihlásených, ktorí využili svoje právo v zmysle § 28 ods. 1 rokovacieho poriadku, potom následne sú štyria za poslanecké kluby a následne potom ďalší písomne prihlásení a následne potom sa bude možnosť prihlásiť ústne. Teraz odovzdávam slovo pánovi Gáborovi Grendelovi. (Reakcia z pléna.) Nech sa páči. (Reakcia z pléna.) Dal správu, samozrejme, už je otvorená rozprava. Počkajte, prosím. Pán podpredseda Grendel, nech sa páči, máte slovo. Pán spravodajca... Kde je pán spravodajca? Poprosím pána spravodajcu, aby sa vrátil alebo prišiel druhý pán spravodajca a posadil sa. Nech sa páči. (Reakcia z pléna.) Ale momentálne som udelil slovo pánovi Grendelovi. Pán Grendel má slovo ako podpredseda Národnej rady. Nech sa páči, pán Grendel. (Reakcie z pléna.) Dobre, takže musíme prerušiť rokovanie, kým sa vráti navrhovateľ, je viacero navrhovateľov, jeden sa tam musí posadiť. (Reakcie z pléna.) Ale ja som dal slovo pánovi Grendelovi. (Reakcie z pléna.) Nie, dobre. Pán podpredseda Grendel, ak súhlasíte v záujme zachovania pokoja, nech sa páči, pán navrhovateľ Blanár, nech sa páči, hovorte.
Svrček, Miloš, poslanec NR SR (2021-05-03):
Ďakujem pekne za slovo. Pán minister, ďakujem za vaše vystúpenie. Samozrejme, že v tak krátkom čase sa nedá zhrnúť celá činnosť za posledný rok. Ale ja by som chcel otvoriť jednu vec a kvitujem vašu činnosť aj v spolupráci s pánom ministrom Mičovským, aj s pánom ministrom Budajom. Totižto my na východe, na Zemplíne máme obrovský problém s PCB látkami, vám známy trojuholník smrti medzi Vranovom, Humenným a Strážskym. A je to lokalita, kde máme najvyšší výskyt rakoviny nielen na Slovensku, ale aj v strednej Európe. Ja veľmi kvitujem, že minulý rok došlo k zasadnutiu na ministerstve vnútra aj v spolupráci so sekciou krízového riadenia, s ministerstvom pôdohospodárstva, s ministerstvom životného prostredia, kde sa reálne ide riešiť táto vec. My na Zemplíne 30 rokov len počúvame, že ako sa ide riešiť táto ekologická katastrofa. Ľudia nám zomierajú a doteraz sa nič nespravilo. Čiže som veľmi rád, že sa vyčlenili aj finančné prostriedky na tvorbu kontajnerov, v ktorých budú tieto sudy, z ktorých vytekajú stále PCB látky, kde budú zabezpečené a že sa konečne reálne rieši táto vec. Som veľmi rád, že došlo aj k zastaveniu výtoku a vypúšťaniu týchto nebezpečných chemikálií do odkaliska Poša a že sa rieši alebo bude riešiť aj hora Orlová. Takže ja by som vás veľmi chcel poprosiť, viem a aj mám informáciu, že bude možno v máji, možno začiatkom júna poslanecký prieskum v tejto lokalite z výboru pre pôdohospodárstvo a životné prostredie, neprestaňte s touto činnosťou. My na Zemplíne čakáme na to, že sa reálne bude riešiť táto situácia, aby ľudia už mali svetlo na konci tunela. Ďakujem pekne a pokračujte v tom. Držím palce.
Grendel, Gábor, podpredseda NR SR (2022-12-07):
Pán poslanec Susko.
Bugár, Béla, podpredseda NR SR (2011-07-07):
Páni poslanci, to je zaujímavé, keď hovorí kolega, síce nie z vášho klubu, tak kričíte naňho. Keď hovorí váš, tak tu stojí, kým nie je hrobové ticho. Pán poslanec Kaník.
Pellegrini, Peter, predseda NR SR (2015-12-11):
Pán poslanec, prestaňte vyrušovať rečníka. Ak vám treba doniesť niečo na ukľudnenie, ja to zariadim. Máme tu aj lekársku službu.